bluuebunny/crossref_metadata_2025 huggingface dataset:
Γεωμορφολογική και παλαιογεωγραφική εξέλιξη της Νήσου Λήμνου (ΒΑ Αιγαίο), τα τελευταία 6000 έτη
Authors: Σιδηροπούλου Μιμόζα
Published: September 2021

Η περιοχή μελέτης περιλαμβάνει τη βορειοανατολική Λήμνο με τον αρχαιολογικό χώρο της Ηφαιστίας, ο οποίος βρίσκεται στο βόρειο τμήμα του κόλπου Πουρνιά και την παράκτια περιοχή της λιμνοθάλασσας Αλυκής. Η αρχαιολογική σπουδαιότητα της περιοχής δεν προκύπτει μόνο από τα αρχαιολογικά ευρήματά της αλλά και από τη γεωγραφική της θέση, διότι η Λήμνος είναι το πολιτιστικό σταυροδρόμι μεταξύ του Βορείου Αιγαίου και της Μαύρης Θάλασσας αλλά και της ελληνικής ενδοχώρας και της Μικράς Ασίας. Σκοπό της μελέτης αποτελεί η δημιουργία του γεωμορφολογικού χάρτη της Λήμνου και η παλαιογεωγραφική αναπαράσταση του ΒΑ τμήματος του νησιού. Για την αναπαράσταση της παλαιογεωγραφικής εξέλιξης στην περιοχή μελέτης πραγματοποιήθηκε γεωμορφολογική χαρτογράφηση, μικροπαλαιοντολογική ανάλυση, ιζηματολογική μελέτη και γεωχρονολογήσεις Ολοκαινικών λιμνοθαλάσσιων ιζημάτων. Η γεωμορφολογική χαρτογράφηση έγινε με τη χρήση τοπογραφικών χαρτών, γεωλογικών χαρτών και παρατηρήσεις πεδίου. Οι γεωμορφές της παράκτιας περιοχής και της ενδοχώρας μετά από την επιτόπια έρευνα αποτυπώθηκαν σε κλίμακα 1:50.000. Τα δεδομένα που συγκεντρώθηκαν, αξιολογήθηκαν, συσχετίστηκαν μεταξύ τους και εισήχθησαν σε Γεωγραφικό Πληροφοριακό Σύστημα με αποτέλεσμα τη δημιουργία του γεωμορφολογικού χάρτη της Λήμνου σε κλίμακα 1:50.000. Έγινε δειγματοληψία πυρήνων από οκτώ ερευνητικές γεωτρήσεις, δύο κοντά στον αρχαιολογικό χώρο της Ηφαιστίας και έξι στη λιμνοθάλασσα Αλυκή, με τη βαθύτερη γεώτρηση (HAL4) να φτάνει τα 11m. Μελετήθηκε μακροσκοπικά η ιζηματολογική σύσταση των πυρήνων, έγινε η ταξινόμησή τους και σχεδιάστηκε η στρωματογραφία τους. Στη συνέχεια λήφθηκαν 217 δείγματα για τη μικροπαλαιοντολογική ανάλυση. Για τη γεωχρονολόγηση λήφθηκαν 27 δείγματα από όστρακα και οργανικό υλικό, τα οποία εξετάστηκαν με τη μέθοδο ραδιοάνθρακα AMS στο εργαστήριο της Λυών, στη Γαλλία. Οι ηλικίες που προέκυψαν βάση της γεωχρονολόγησης των δειγμάτων, κυμαίνονται από 7050 BP μέχρι 990 Β.Ρ. Τα αποτελέσματα από τη μικροπαλαιοντολογική μελέτη έδειξαν σταδιακή μεταβολή από αβαθή θαλάσσιο περιβάλλον σε λιμνοθαλάσσιο περιβάλλον. Τα αποτελέσματα της γεωχρονολόγησης χρησιμοποιήθηκαν για τη δημιουργία τοπικής καμπύλης σχετικών μεταβολών της θαλάσσιας στάθμης για τα τελευταία 7000 χρόνια, μετά από τη συσχέτισή τους με τη καμπύλη του παγετώδους-υδρο-ισοστατικού μοντέλου των Lambeck and Purcell (2005) για το Αιγαίο.
Απόψεις και στάσεις εκπαιδευτικών πρωτοβάθμιας εκπαίδευσης και γονέων για τη συνεργασία σχολείου-οικογένειας
Authors: Ντινίδου Χρυσάνθη
Published: September 2021

Η παρούσα διδακτορική διατριβή έχει ως βασικό θέμα της το είδος και τους τρόπους επικοινωνίας και συνεργασίας του σύγχρονου ελληνικού σχολείου Πρωτοβάθμιας εκπαίδευσης με τις οικογένειες των φοιτούντων μαθητών. Ταυτόχρονα, επιχειρείται η διερεύνηση της ποιότητας των σχέσεων που αναπτύσσονται ανάμεσα στους εκπαιδευτικούς των σχολικών μονάδων Πρωτοβάθμιας εκπαίδευσης και τους γονείς των μαθητών τους. Η εμπειρική έρευνα που πραγματοποιήθηκε στο πλαίσιο της διδακτορικής διατριβής είχε ως στόχο την καταγραφή των παραγόντων εκείνων που διαμορφώνουν τον σύγχρονο χαρακτήρα της επικοινωνίας και της συνεργασίας μεταξύ γονέων και εκπαιδευτικών Πρωτοβάθμιας εκπαίδευσης. Στο πρώτο μέρος αναπτύσσεται η προβληματική της μελέτης, εξετάζεται ο ρόλος του σχολείου και του εκπαιδευτικού στη σύγχρονη κοινωνία, προσδιορίζεται εννοιολογικά ο όρος « ελληνική οικογένεια » και καταγράφεται το θεσμικό πλαίσιο της επικοινωνίας του σχολείου με την οικογένεια. Επίσης, εξετάζεται η έννοια της επικοινωνίας και οι τρόποι εφαρμογής της και περιγράφονται οι μορφές συνεργασίας μεταξύ γονέων και εκπαιδευτικών. Τέλος, παρουσιάζονται συνοπτικά τα θεωρητικά μοντέλα τα οποία έχουν αναπτυχθεί για να περιγράψουν και να αναλύσουν το φαινόμενο της συνεργασίας μεταξύ του σχολείου και της οικογένειας.Το δεύτερο μέρος της διατριβής επικεντρώνεται στην εμπειρική έρευνα. Αρχικά , περιγράφεται αναλυτικά το μεθοδολογικό πλαίσιο της έρευνας (ποιοτική προσέγγιση, σκόπιμη δειγματοληψία, ημικατευθυνόμενες συνεντεύξεις ). Στη συνέχεια παρουσιάζονται τα αποτελέσματα-συμπεράσματα που προέκυψαν σχετικά με τη φυσιογνωμία της επικοινωνίας και συνεργασίας μεταξύ σχολείου και οικογένειας. Συγκεκριμένα, σύμφωνα με τα πορίσματα της εμπειρικής έρευνας, αναγνωρίζεται εκατέρωθεν η αναγκαιότητα συνεργασίας αλλά με περιορισμένο ορίζοντα ως προς το περιεχόμενο, τους τρόπους & τις δυνατότητες της, καθώς οι εκπαιδευτικοί δεν εντάσσουν οργανικά στην εργασία τους την επικοινωνία και συνεργασία με τους γονείς ενώ και το ελληνικό σχολείο δεν συνεργάζεται συστηματικά με τους γονείς. Σε σχέση με τους τρόπους επικοινωνίας- συνεργασίας, αυτή διεξάγεται μέσω ομαδικών ή έκτακτων, συνήθως ατομικών, συναντήσεων στο σχολείο, σε χώρους αδιαφοροποίητους, ή με σημειώματα και τηλεφωνήματα από τους εκπαιδευτικούς προς τους γονείς. Οι προγραμματισμένες συναντήσεις είναι ανεπαρκείς για τους γονείς, ενώ οι αιφνίδιες ενοχλητικές για τους εκπαιδευτικούς. Το περιεχόμενο, δε, της επικοινωνίας σχετίζεται με την επίδοση ή τη συμπεριφορά των μαθητών και τη διοργάνωση σχολικών εκδηλώσεων και γιορτών. Επίσης, το κοινωνικοοικονομικό επίπεδο των γονέων αποτελεί βασικό παράγοντα ενίσχυσης ή παρεμπόδισης της επικοινωνίας εκπαιδευτικών – γονέων. Σχετικά με τις προοπτικές διεύρυνσης της επικοινωνίας εμφανίζεται αρνητική διάθεση, ιδιαίτερα των εκπαιδευτικών με φόβο για επιπλέον φόρτο εργασίας, επιμερισμό ευθυνών, επιπτώσεις στην υπηρεσιακή κατάσταση και αντίστοιχα άγνοια των γονέων για πιθανές μορφές συνεργασίας.
Παλαιοπαθολογική – Παλαιοακτινολογική μελέτη των ορθοπαιδικών παθήσεων σε σκελετικά υπολείμματα των ιστορικών χρόνων
Authors: Κοσμίδης Ηλίας-Αλέξανδρος
Published: September 2021

Η ιστορία των ανθρώπινων νοσημάτων είναι μια ανεκτίμητη πηγή γνώσης τόσο για την ιστορία, την εξέλιξη των ασθενειών και της ιατρικής, όσο και για τον τρόπο ζωή των ανθρώπων. Η μελέτη των ανθρώπινων σκελετικών υπολειμμάτων, που προέρχονται από αρχαιολογικές πηγές, παρέχουν σημαντικές πληροφορίες για την υγεία, τον τρόπο θανάτου, αλλά και τις θεραπευτικές προσεγγίσεις της εποχής, αποτελώντας έτσι σημαντικό στόχο για επιστημονική έρευνα. Πρόκειται για απογυμνωμένους σκελετούς που δεν έχουν μουμιοποιηθεί ή γίνει απολιθώματα. Η Παλαιοπαθολογία, η επιστήμη δηλαδή που ασχολείται με τη μελέτη των νοσημάτων των πληθυσμών του παρελθόντος, παρέχει στοιχεία αναφορικά με την ιστορία και την εξέλιξη της παθολογίας των νοσημάτων, τη φυσική ιστορία των ενεργών και ανενεργών ασθενειών ή αυτών που έχουν πλέον εξαλειφθεί καθώς και την θεραπευτική τους προσέγγιση μέσα στην πάροδο των χρόνων. Το έργο αυτό υποβοηθιέται σε σημαντικό βαθμό από την ειδικότητα της Παλαιοακτινολογίας. Η κλασσική ακτινολογία και η υπολογιστική τομογραφία (CT) είναι μη επεμβατικές απεικονιστικές τεχνικές που βρίσκουν τα τελευταία χρόνια εφαρμογή στην παλαιοπαθολογική, ανθρωπολογική-αρχαιολογική μελέτη. Οι ανθρώπινοι σκελετοί δεν έχουν τύχει ευρείας μελέτης με την υπολογιστική τομογραφία. Κυριότερος λόγος είναι ότι σε κάθε ανασκαφή τάφων ανευρίσκονται πολυάριθμοι σκελετοί και η μελέτη τους με τη CT είναι ιδιαίτερα δαπανηρή διαδικασία. Επιπρόσθετα, δεν αποτελούν «λαμπερά» ευρήματα, όπως για παράδειγμα οι μούμιες. Η υπολογιστική τομογραφία, παρέχει πολύτιμη βοήθεια όταν εφαρμόζεται στην απεικόνιση των σκελετικών υπολειμμάτων προκειμένου να αποσαφηνίσει διαφοροδιαγνωστικά αινίγματα. Στην παρούσα εργασία μελετάται η ορθοπαιδική παθολογία των σκελετικών ευρημάτων, που προέρχονται από δυο ανασκαφές, η πρώτη στην περιοχή του Αγ. Φραγκίσκου, στο Ρέθυμνο της Κρήτης και η δεύτερη στην περιοχή της Καστέλλας, στην πόλη του Ηρακλείου. Η μελέτη αποκάλυψε σημαντικά ορθοπαιδικά ευρήματα, ανάμεσα στα οποία συγκαταλέγονται κατάγματα σε διάφορες περιοχές του αξονικού και περιφερικού σκελετού, εκφυλιστικές αρθριτικές αλλοιώσεις (οστεοαρθρίτιδα της σπονδυλικής στήλης και των μεγάλων αρθρώσεων) αλλά και καλοήθεις ή κακοήθεις οστικές βλάβες, των οποίων η αξιολόγηση με την απλή μακροσκοπική μελέτη ήταν ιδιαίτερα δυσχερής. Τα αποτελέσματα της μελέτης παρέχουν ένα σημαντικό αριθμό πληροφοριών αναφορικά με την καθημερινότητα των ατόμων της εποχής, τις ενδο-οικογενειακές αλλά και τις διαπροσωπικές σχέσης με άτομα της ίδιας ή διαφορετικών ομάδων καθώς και την επικινδυνότητα του τρόπου ζωής και εργασίας. Επιπρόσθετα διεξάγονται συμπεράσματα σχετικά με τον τρόπο αντιμετώπισης των παθήσεων που μελετήθηκαν αλλά και με τον χρόνο και τρόπο θανάτου των ατόμων αυτών.
Σύνθεση καταλυτών με SHS και SCS για τη ξηρή αναμόρφωση του μεθανίου
Authors: Καρανάσιος Κωνσταντίνος
Published: September 2021

Ο μετριασμός και η αξιοποίηση των αερίων του θερμοκηπίου, όπως το CO₂ και CH₄, είναι από τις πιο σημαντικές προκλήσεις στον τομέα της ενεργειακής έρευνας. Η αναμόρφωση του CH₄ με CO₂ έχει λάβει αυξανόμενη προσοχή τόσο από περιβαλλοντική όσο και από βιομηχανική σκοπιά, επειδή η αντίδραση αυτή μπορεί να μετατρέψει τα αέρια του θερμοκηπίου σε πολύτιμο αέριο σύνθεσης με χαμηλή αναλογία Η₂/CO. Στην εργασία αυτή, πραγματοποιήθηκε η σύνθεση και ο χαρακτηρισμός της δομής καταλυτών παρασκευασμένων με τις μεθόδους SHS ή/και SCS όπως αυτές προαναφέρθηκαν, για την ξηρή αναμόρφωση του μεθανίου με βάση Co και Ni στα συστήματα Co-Al-O, Co-Al-B-O, Co-Mg-O, Ni-Al-O, Ni-Al-Mg-O, Ni-Al-B-O, Ni-Al-Mo-O, Ni-Co-Al-Mg, Ni-Mn-Al-Mg-O, Co-Al-Mg-O, Mn-Al-Mg-O. Co-Ba-B-O, Co-Zn-B-O, Co-Mg-B-O, τα οποία αποτελούν ενεργά συστήματα για την αντίδραση αναμόρφωσης του μεθανίου από διοξείδιο του άνθρακα. Για καθένα παρασκευαζόμενο δείγμα πραγματοποιήθηκε μια σειρά πειραμάτων που αφορούσαν την μελέτη του τρόπου καύσης του και τον χαρακτηρισμό της δομής και της μορφολογίας του, με τις μεθόδους της ηλεκτρονικής μικροσκοπίας σάρωσης (SEM-EDS), της περίθλασης ακτινών Χ (XRD), της μέτρησης ειδικής επιφάνειας με πορωσιμετρία αζώτου (BET) και τέλος του υπολογισμού της καταλυτικής του δραστικότητας με αέριο χρωματογράφο (GC). Από τα αποτελέσματα φαίνεται λοιπόν ότι με τις μεθόδους SHS και SCS είναι δυνατή η παραγωγή δραστικών καταλυτών για την αντίδραση αναμόρφωσης του διοξειδίου του άνθρακα από μεθάνιο. Πλεονέκτημα των μεθόδων είναι το πολύ χαμηλό κόστος και η μεγάλη ταχύτητα παραγωγής που τα καθιστά πολύ χρήσιμα για βιομηχανικές εφαρμογές.
Η επίδραση της κατανάλωσης καφέ στα λιπίδια αίματος και στην ομοκυστεΐνη του πλάσματος
Authors: Μιρκοπούλου Δάφνη
Published: September 2021

Εισαγωγή: Η επίδραση της κατανάλωσης καφεϊνούχων ροφημάτων και κυρίως του καφέ σε κάθε μορφή του, στην υγεία έχει αποτελέσει αντικείμενο εντατικής επιστημονικής έρευνας, καθώς αφορά μεγάλα τμήματα του πληθυσμού και μπορεί να έχει σημαντικές κοινωνικές και οικονομικές επιπτώσεις. Σκοπός: Σκοπός της μελέτης ήταν να διερευνηθεί η επίδραση του στιγμιαίου, συγκριτικά με άλλα είδη καφέ, στα επίπεδα λιπιδίων αίματος και ομοκυστεΐνης του πλάσματος σε έναν πληθυσμό νέων υγιών ενηλίκων.Υλικό και μέθοδος: Το δείγμα της έρευνας αποτέλεσαν 875 επί θητείαν οπλίτες. Προσδιορίστηκαν οι τιμές της ολικής χοληστερόλης, της LDL, της HDL και της λιποπρωτεΐνης α.Καταγράφηκαν επίσης η ηλικία, ο δείκτης μάζας σώματος, το κάπνισμα, οι διατροφικές τους συνήθειες (μέσω ερωτηματολογίου εβδομαδιαίας κατανάλωσης τροφίμων) και η ποσότητα και το είδος των καφέδων που κατανάλωναν ημερησίως. Οι αιμοληψίες πραγματοποιήθηκαν σε δύο μήνες μετά από 8ωρη βραδινή νηστεία και αναλύθηκαν στα εργαστήρια του Γενικού Πανεπιστημιακού Νοσοκομείου Αλεξανδρούπολης. Χρησιμοποιήθηκαν παραμετρικές μέθοδοι ανάλυσης σε επίπεδο στατιστικής σημαντικότητας p<0,05.Αποτελέσματα: H κατανάλωση καφέ, ανεξαρτήτως του είδους του, συσχετίστηκε με αυξημένα επίπεδα ολικής χοληστερόλης και της LDL αίματος σε νέους ενήλικες, και χαμηλά επίπεδα HDL. Η σχέση αυτή φαίνεται πως έστω και οριακά παραμένει και μετά την προσαρμογή για συγχυτικούς παράγοντες, όπως είναι ο δείκτης μάζας σώματος και η ηλικία. Συγκεκριμένα, αύξηση της κατανάλωσης κατά έναν καφέ την ημέρα προκαλεί αύξηση της ολικής χοληστερόλης κατά 4,473 mg/dl. Από τους καφεπότες, το ευνοϊκότερο λιπιδαιμικό προφίλ είχαν όσοι έπιναν Frappe. H κατανάλωση καφέ Frappe συσχετίστηκε θετικά με την τιμή της ολικής χοληστερόλης. Αύξηση τηςκατανάλωσης κατά έναν καφέ την ημέρα προκαλεί αύξηση της ολικής χοληστερόλης κατά 5,76mg/dl. Παρατηρήθηκαν αυξημένες τιμές ομοκυστεΐνης, ιδιαίτερα σε πότες Frappe (άνω των 15μmol/l). Συμπεράσματα: Οι καφεπότες εμφανίζουν επιβάρυνση του λιπιδαιμικού τους προφίλ. Ο στιγμιαίος καφές συσχετίζεται με τη μικρότερη επιβάρυνση.Ο αριθμός των καφέδων/ημέρα συσχετίζεται με τις τιμές των λιπιδίων. Μελλοντικές τυχαιοποιημένες μελέτες σε μεγάλο αριθμό ατόμων του γενικού πληθυσμού και των δύο φύλων αναμένεται να βοηθήσουν στην εξαγωγή οριστικών συμπερασμάτων για την επίδραση του στιγμιαίου καφέ και των κατηγοριών του στα λιπίδια του αίματος.
Επί του προβλήματος του ρεαλισμού και της έννοιας της αλήθειας στην κβαντική μηχανική
Authors: Νικολάου Μιχαήλ
Published: September 2021

Ο επιστημονικός ρεαλισμός φιλοδοξεί να ανακαλύψει την καθορισμένη και ανεξάρτητη από τον νου δομή του κόσμου, υποστηρίζοντας μια αντιστοιχιστικού τύπου θεωρία αλήθειας. Ωστόσο ο εγγενής πιθανοκρατικός χαρακτήρας της κβαντικής μηχανικής δεν συνάδει με τη συνήθη μεταφυσική θεώρηση της πραγματικότητας. Οποιαδήποτε προσδοκία αντικατάστασης της από μια ρεαλιστικής προδιάθεσης επιστημονική θεωρία, προσκρούει μεταξύ άλλων στις επιταγές τουθεωρήματος Bell. Αυτό όμως δεν σημαίνει ότι πρέπει να εγκαταλειφθεί η επιδιωκόμενη ρεαλιστική πτυχή της «ανακάλυψης» και να αντικατασταθεί, κατά τρόπο αναγκαίο, από την «επινόηση» όπως διατείνονται αντιρεαλιστές σαν τον Michael Dummett, επειδή αντιπροσωπευτικές προσπάθειες φιλοσόφων - όπως ο Hilary Putnam – απέτυχαν να συμφιλιώσουν τον ρεαλισμό με την θεωρία της κβαντικής μηχανικής. Αξιωματικές δυσλειτουργίες των θεμελίων των κλασικών επιστημονικών θεωριών, καθώς και η δυνατότητα επανεκτίμησης της ερμηνείας του καταστατικού διανύσματος στον χώρο Hilbert της κβαντικής μηχανικής λόγω του θεωρήματος «μοναδικότητας» των Bub-Clifton, ωθούν την έρευνά μας στα τοπικά φυσικά πλαίσια αναφοράς ως πεδία συγκρότησης του ρεαλισμού. Με αυτόν τον τρόπο, επιχειρούμε να διαμορφώσουμε μια πλαισιοκρατική ρεαλιστική ερμηνεία και να αναπτύξουμε ένα πλαισιοκρατικό αντιστοιχιστικό σχήμα αλήθειας κατάλληλο για το πεδίο τωνκβαντικών αντικειμένων.
Η μέθοδος της αναγνώρισης νομικών καταστάσεων στο ιδιωτικό διεθνές δίκαιο και στο ευρωπαϊκό δίκαιο
Authors: Σωμαράκης Ιωάννης
Published: September 2021

Η αναγνώριση αποτελεί μία διακριτή μέθοδο στο πεδίο του Ιδιωτικού Διεθνούς Δικαίου (Μέρος 1ο). Μπορεί να χρησιμοποιηθεί, στον εν λόγω κλάδο δικαίου, για τη ρύθμιση διεθνών ιδιωτικών σχέσεων, διαμορφώνοντας έναν κανόνα ιδ.δ.δ. που να προσδιορίζει τις προϋποθέσεις αναγνώρισης σε μία έννομη τάξη (έννομη τάξη υποδοχής) μιας νομικής κατάστασης που έχει εγκύρως συγκροτηθεί στο πλαίσιο μιας άλλης έννομης τάξης (έννομη τάξη συγκροτήσεως ή προελεύσεως), χωρίς να τίθεται ζήτημα ανεύρεσης του εφαρμοστέου δικαίου. Βέβαια, η αναγνώριση προς το παρόν αναφέρεται κυρίως στην ύπαρξη και το κύρος της αλλοδαπής νομικής κατάστασης. Περαιτέρω, υφίστανται περισσότερες τεχνικές αναγνώρισης, όπως η αναγνώριση αλλοδαπών κανόνων, η αναγνώριση αλλοδαπών δικαστικών αποφάσεων και η αναγνώριση δημοσίων πράξεων και εννόμων καταστάσεων. Όλες αυτές οι τεχνικές καθορίζουν διαφορετικές προϋποθέσεις για την αναγνώριση μιας πράξης δημόσιας αρχής ή μιας δικαστικής απόφασης που αφορούν μια νομική κατάσταση (Μέρος 1ο). Έχουν όμως ένα κοινό χαρακτηριστικό: όλες θέτουν εκποδών τους εγχώριους κανόνες σύγκρουσης του κράτους υποδοχής σε μία υπόθεση με στοιχεία αλλοδαπότητας, ώστε να εφαρμόσουν τον κανόνα που εφήρμοσε η αλλοδαπή δημόσια αρχή ή την αλλοδαπή δικαστική απόφαση (Μέρος 2ο).Επιπλέον, η τεχνική της αναγνώρισης βρίσκει εφαρμογή και στις καταστάσεις που έχουν αναπτύξει τα έννομα αποτελέσματά τους επειδή προβλέπεται από το νόμο (ex lege) ή συστάθηκαν με ιδιωτικές δικαιοπραξίες και οι οποίες δεν έχουν καταχωριστεί σε κάποιο κράτος (με πράξη δημόσιας αρχής), όμως μόνο κατ’ εξαίρεση και υπό τον όρο ότι εκάστοτε αλλοδαπή έννομη κατάσταση θεωρείτο νομικά υποστατή για μεγάλο χρονικό διάστημα στο κράτος προέλευσής της, ακόμη και χωρίς την παρέμβαση δημόσιας αρχής.Τέλος υπάρχει κάποια ομοιότητα μεταξύ της αρχής της αμοιβαίας αναγνώρισης του ευρωπαϊκού δικαίου και της ομώνυμης μεθόδου του ιδιωτικού διεθνούς δικαίου. Και στις δύο τίθενται εκποδών οι κανόνες του κράτους υποδοχής (συμπεριλαμβανομένων των κανόνων σύγκρουσης) για την επιβεβαίωση, στο κράτος αυτό, της αλλοδαπής νομικής κατάστασης που συστάθηκε νομότυπα στο κράτος προέλευσης σύμφωνα με τους κανόνες που εφαρμόστηκαν εκεί: στο πλαίσιο της αμοιβαίας αναγνώρισης του ευρωπαϊκού δικαίου πρόκειται για τεχνικούς κανόνες που αφορούν στη διάθεση του προϊόντος ή την παροχή της υπηρεσίας, ενώ στο πλαίσιο της αναγνώρισης του ιδ.δ.δ. πρόκειται για ουσιαστικούς κανόνες που είναι εφαρμοστέοι σύμφωνα με τους κανόνες σύγκρουσης του κράτους προέλευσης (Μέρος 1ο, Μέρος 2ο).Φαίνεται ότι η μέθοδος αναγνώρισης θα χρησιμοποιηθεί εκτεταμένα στο πλαίσιο της Ευρωπαϊκής Ένωσης, όχι μόνο για τις δικαστικές αποφάσεις αλλά και για τις αλλοδαπές δημόσιες πράξεις σε ζητήματα που αφορούν στην προσωπική κατάσταση των ευρωπαίων πολιτών και στη νομική προσωπικότητα των εταιριών των κρατών μελών της Ένωσης (Μέρος 2ο).
Τεχνικές αναλύσης κοινωνικών δικτύων, με έμφαση σε γράφους εμπιστοσύνης
Authors: Παπαοικονόμου Αθανάσιος
Published: September 2021

Η παρούσα διατριβή προτείνει τεχνικές για την ανάλυση κοινωνικών δικτύων δίνοντας ιδιαίτερη έμφαση σε δίκτυα στα οποία οι χρήστες μπορούν να εκφράζουν εμπιστοσύνη ή δυσπιστία μεταξύ τους. Η ανάλυση τέτοιων γράφων εμπιστοσύνης είναι ένα ενδιαφέρον πρόβλημα με ευρύ φάσμα εφαρμογών όπως η ανάλυση γεωπολιτικών σχέσεων και η εύρεση κοινοτήτων χρηστών. Στα πρώτα τρία κεφάλαια εξετάζεται το πρόβλημα της πρόβλεψης της προδιάθεσης ενός χρήστη για έναν άλλο, αντλώντας τεχνικές από τρεις διαφορετικούς τομείς. Αρχικά, χρησιμοποιούνται κλασικές και διαδεδομένες τεχνικές από τον χώρο της Ανάλυσης Κοινωνικών Δικτύων (Social Network Analysis) με σκοπό να ερευνηθούν οι μηχανισμοί διάδοσης θετικών και αρνητικών απόψεων στο δίκτυο. Έπειτα, ενσωματώνουμε τεχνικές από τον τομέα της Βιοστατιστικής, ώστε να αναλύσουμε μεγάλα κοινωνικά δίκτυα από μικροσκοπική σκοπιά. Στη συνέχεια, με χρήση τεχνικών deep learning δείχνουμε πως είναι δυνατόν να "κατασκευαστεί" ένας γράφος εμπιστοσύνης αξιοποιώντας δεδομένα φαινομενικά άσχετα με αυτόν τον σκοπό, όπως οι κριτικές των χρηστών για διάφορα προϊόντα. Στο τελευταίο κεφάλαιο, παρουσιάζουμε έναν αλγόριθμο εύρεσης κοινοτήτων σε κοινωνικά δίκτυα, βασιζόμενοι σε πρόσφατες προόδους στον τομέα της Ανάλυσης Φυσικής Γλώσσας (Natural Language Processing). Η σειρά των κεφαλαίων αποτυπώνει την χρονική σειρά των πειραμάτων που εφάρμοσα αλλά κάθε κεφάλαιο είναι γραμμένο ώστε να μην έχει σημαντικές συσχετίσεις με τα προηγούμενα και έτσι να μπορεί να διαβαστεί αυτόνομα
Επιχειρηματικότητα, καινοτομικές δραστηριότητες και ανταγωνιστικότητα στις μικρό-μεσαίες επιχειρήσεις
Authors: Ξηρουχάκης Φραγκίσκος
Published: September 2021

Η συγκεκριμένη διδακτορική διατριβή ερευνά την καινοτόμο επιχειρηματικότητα των μικρό-μεσαίων επιχειρήσεων στην περιφέρεια Κρήτης. Η έρευνα εστιάζει στην αμφίδρομη σχέση μεταξύ της καινοτόμου επιχειρηματικότητας των μικρό-μεσαίων επιχειρήσεων και της τοπικής, αλλά και περιφερειακής ανάπτυξης. Κεντρικός πυρήνας της έρευνας είναι οι λόγοι που ωθούν και εμποδίζουν την εξέλιξη της καινοτομικής δραστηριότητας και της επιχειρηματικότητας από τις ΜΜΕ στην περιφέρεια Κρήτης. Επίσης η έρευνα διερευνά τους κλάδους που ευνοούνται περισσότερο από τη χρήση και διάχυση της καινοτομίας στις ΜΜΕ. Στην συνέχεια η έρευνα εστιάζει στο βαθμό χρήσης καινοτομίας από τις νέες επιχειρήσεις της περιφέρειας Κρήτης. Απαραίτητη προϋπόθεση για τον προηγούμενο συλλογισμό είναι η ύπαρξη καινοτομίας. Η μέθοδος συλλογής δεδομένων είναι κυρίως η έρευνα πεδίου με την μορφή του δομημένου ερωτηματολογίου. Κατά την διάρκεια της έρευνας αντλήθηκαν στοιχεία και με την δευτερογενή έρευνα. Εκατό ένα μικρό-μεσαίες επιχειρήσεις από πέντε διαφορετικές οικονομικές δραστηριότητες συμπλήρωσαν το ερωτηματολόγιο. Οι εκατό ένα επιχειρήσεις αντιπροσωπεύουν την επιχειρηματική δραστηριότητα και των τεσσάρων νομών της Κρήτης. Τα δεδομένα των απαντήσεων έτυχαν στατιστικής ανάλυσης με το SPSS 17. Τα κυριότερα εργαλεία της στατιστικής ανάλυσης είναι τα περιγραφικά στατιστικά και η παραγοντική ανάλυση. Η παραγοντική ανάλυση έδωσε οχτώ παράγοντες. Συμπερασματικά η καινοτόμος επιχειρηματικότητα οδηγεί σε τοπική ανάπτυξη. Επίσης η καινοτόμος επιχειρηματικότητα μπορεί να αναχαιτίσει την κρίση. Η έρευνα εστιάζει σε ένα ενναλακτικό σχέδιο παραγωγικής ανασυγκρότησης. Η παραγοντική ανάλυση εστιάζει μεταξύ άλλων οχτώ παραγόντων, στην Καινοτομία Διαδικασίας και το Τμήμα Ε&Α. Οι τέσσερις από τις πέντε οικονομικές δραστηριότητες που μελετήθηκαν είχαν άμεση σχέση με την καινοτομία. Διαχρονικά η περιφέρεια Κρήτης είναι μια περιφέρεια με ανεπτυγμένες ικανότητες έρευνας και καινοτομίας. Το συγκεκριμένο συμπέρασμα επιβεβαιώνει και η εμπειρική ανάλυση. Η επιχειρηματική κοινότητα σε τοπικό, περιφερειακό και εθνικό επίπεδο πρέπει να ενισχύσει περισσότερο την κουλτούρα της παραγωγής καινοτομίας. Η συγκεκριμένη ενέργεια πρέπει να ενισχυθεί με κάθε τρόπο και από το κράτος μέσω της κουλτούρας δημιουργίας καινοτόμων ΜΜΕ.
Διαπολιτισμικότητα και αειφορία στην εκπαίδευση
Authors: Καδιγιαννόπουλος Γεώργιος
Published: September 2021

Η παρούσα διδακτορική διατριβή με τίτλο “Διαπολιτισμικότητα και αειφορία. Οι αντιλήψεις των εκπαιδευτικών του Γυμνασίου” χωρίζεται σε δύο μέρη, το θεωρητικό και ερευνητικό. Στο θεωρητικό μέρος μελετώνται οι έννοιες της διαπολιτισμικότητας, της αειφορίας, αλλά και της διαπολιτισμικής εκπαίδευσης και της αειφόρου ανάπτυξης, καθώς και οι δυνατότητες σύνδεσής τους σε επίπεδο αρχών, σκοπού και αξιών.Στο ερευνητικό μέρος της διατριβής παρουσιάζονται τα ευρημάτα της έρευνας που πραγματοποιήθηκε σε καθηγητές γυμνασίου, οι οποίοι διδάσκουν σε σχολικές μονάδες της περιφέρειας Αττικής. Σκοπός της έρευνας ήταν να διερευνήσει τις αντιλήψεις και τις γνώσεις των εκπαιδευτικών του γυμνασίου αναφορικά με τη διαπολιτισμική εκπαίδευση, την αειφόρο ανάπτυξη και τις δυνατότητες και τα πεδία για τη μεταξύ τους σύνδεση.Μέσα από τη θεωρητική προσέγγιση προέκυψε ότι υφίστανται σημαντικές δυνατότητες σύνδεσης, διασταύρωσης και συμπόρευσης της διαπολιτισμικής εκπαίδευσης με την αειφόρο ανάπτυξη, ενώ η εμπειρική ανέδειξε ότι παρά την ελλιπή γνώση γύρω από το περιεχόμενο των δύο εννοιών οι εκπαιδευτικοί αντιλαμβάνονται ορισμένα από τα πεδία ταύτισής τους, καθώς και τα κοινά προβλήματα, στα οποία επιχειρούν να δώσουν λύσεις.
Μελέτη διεπιφανειών οργανικών ημιαγωγών με ανόργανα υποστρώματα με εφαρμογή σε οργανικά ηλεκτρονικά
Authors: Τσικριτζής Δημήτριος
Published: September 2021

Το ερευνητικό ενδιαφέρον για τους οργανικούς ημιαγωγούς είναι συνεχώςαυξανόμενο τα τελευταία χρόνια, καθώς η αγορά των οργανικών ηλεκτρονικών είναι απότις πιο αναπτυσσόμενες. Για την καλή απόδοση των διατάξεων αυτών σημαντικός είναι ορόλος των διεπιφανειών.Οι οικογένειες των n-type οργανικών ημιαγωγών naphthalene bisimides καιperylene bisimides έχουν δείξει καλές αποδόσεις σε οργανικά τρανζίστορ. Στην παρούσαεργασία μελετήθηκαν οι διεπιφάνειες νέων οργανικών ημιαγωγών από τις παραπάνω οιοικογένειες οργανικών πάνω σε ανόργανα υποστρώματα με φασματοσκοπίεςφωτοηλεκτρονίων. Μελετήθηκε ο σχηματισμός λεπτών υμενίων, πάχους έως τα 10 nm,τριών naphthalene οργανικών ημιαγωγών με διαφορετικό ενεργειακό χάσμα πάνω στονχρυσό και ενός perylene πάνω σε χρυσό και SiO2. Σκοπός ήταν να προσδιοριστεί η επίδρασητων διαφορετικών υποκαταστατών του κεντρικού πυρήνα των naphthalene bisimides, σταενεργειακά χαρακτηριστικά του ημιαγωγού και τα φράγματα έγχυσης των φορέων στηνδιεπιφάνεια με τον χρυσό.Ο τρόπος ανάπτυξης των όλων των οργανικών ημιαγωγών προσδιορίστηκε ωςπολλαπλά στρώματα. Σε μια περίπτωση εντοπίστηκε ότι αλλάζει από οριζόντιο σε κάθετο οπροσανατολισμός των μορίων. Προσδιορίστηκαν όλα τα μεγέθη που χαρακτηρίσουνενεργειακά την διεπιφάνεια. Συγκεκριμένα, σε όλες τις διεπιφάνειες εμφανίζεται έναδιεπιφανειακό δίπολο λόγω της αναδιάταξης του ηλεκτρονιακού νέφους της επιφάνειαςτου χρυσού από τα μόρια του οργανικού. Επίσης, οι τιμές των φραγμάτων έγχυσης τωνηλεκτρονίων που υπολογίστηκαν είναι αρκετά μικρές που δείχνουν το n-type χαρακτήρατων οργανικών. Οι τιμές του δυναμικού ιονισμού που υπολογίστηκαν ήταν όλεςμεγαλύτερες του 5, που είναι προϋπόθεση για τα τρανζίστορ να είναι σταθερά στον αέρα,ενώ σε μια περίπτωση η τιμή ήταν αρκετά μικρή, που δείχνει ότι ο συγκεκριμένοςοργανικός ημιαγωγός μπορεί να έχει ambipolar χαρακτηριστικά. Τα αποτελέσματα έδειξανότι ο χρυσός μπορεί να χρησιμοποιηθεί αποτελεσματικά ως ηλεκτρόδιο σε τρανζίστορ με ntypeοργανικούς ημιαγωγούς. Τέλος, από τα αποτελέσματα τονίστηκε ότι με τηνυποκατάσταση χημικών ομάδων στον κεντρικό πυρήνα του naphthalene, μια εύκοληδιαδικασία, είναι δυνατόν να οδηγηθεί ενεργειακά η διεπιφάνεια προς την επιθυμητήκατεύθυνση.
Η επίπτωση των πολυμορφισμών του γονιδίου της ενδοθηλίνης, των πολυμορφισμών του γονιδίου του μετατρεπτικού ενζύμου της ενδοθηλίνης καθώς και της συνεργικής δράσης αυτών σε άτομα με καρδιακή ανεπάρκεια
Authors: Τόλη Ειρήνη
Published: September 2021

Η ενδοθηλίνη ως μια σημαντική αγγειοσυσπαστική ουσία, είναι ισχυρά συνδεδεμένη με τηνπαθοφυσιολογία της καρδιακής ανεπάρκειας. Παρά το πλήθος των πολυμορφισμών του γονιδίου τηςενδοθηλίνης που έχουν μελετηθεί στην καρδιακή ανεπάρκεια ,η επιδρασή τους στα επίπεδα τηςενδοθηλίνης πλάσματος παραμένει ασαφής. Στη μελέτη μας εξετάσαμε την επίδραση τουπολυμορφισμού του γονιδίου της ενδοθηλίνης G5665T καθώς και του πολυμορφισμού C-338A τουγονιδίου του μετατρεπτικού ενζύμου της ενδοθηλίνης στην ανάπτυξη ισχαιμικής καρδιακήςανεπάρκειας, την επίδραση τους σε αιμοδυναμικούς παραμέτρους της αριστερής κοιλίας καθώς και σταεπίπεδα ΕΤ-1 πλάσματος.Ο πληθυσμός της μελέτης αποτελείται από 582 άτομα: 208 ασθενείς με ισχαιμική καρδιακήανεπάρκεια, 184 άτομα με σταθερή στεφανιαία νόσο και 190 υγιείς. Το κλάσμα εξωθήσεως τηςαριστερής κοιλίας υπολογίζεται σε όλους τους ασθενείς από υπέρηχο καρδιάς. Τα επίπεδα τηςενδοθηλίνης πλάσματος μετριούνται με ELISA, ενώ η ανίχνευση του πολυμορφισμού γίνεται με PCRRFLP.Παρά το γεγονός οτι δεν υπήρξε σημαντική διαφορά στην κατανομή των συχνοτήτων των γονοτύπωνγια τους G5665T και C-338A πολυμορφισμούς ανάμεσα στην ομάδα της καρδιακής ανεπάρκειας(GG:52.9%,GT:39.9%,TT:7.2% και CC: 92.3%, AC:5.3 %, AA:2.4% αντίστοιχα), την ομάδαστεφανιαίας νόσου (GG:63.1%, GT:33.5%, 3.4% και CC:87,7%, AC:7.8%, AA:4.5% αντίστοιχα) και τηνομάδα control (GG:60%, GT:33.7%, TT:6.3% και CC:86,8%, AC:7.4%, AA:5.8% αντίστοιχα, p=NS),βρήκαμε σημαντική επίδραση του γονοτύπου του END G5665T πολυμορφισμού στα επίπεδαενδοθηλίνης. Η ομοζυγωτία για το αλλήλιο Τ (ΤΤ) συνδέεται με σημαντικά υψηλότερα επίπεδαενδοθηλίνης πλάσματος (5.23±1.30 fmol/ml) συγκριτικά με τους φορείς για το G αλλήλιο GT+GG(2.85±0.22 fmol/ml) p<0.05 στην ομάδα της καρδιακής ανεπάρκειας. Ωστόσο, ο AA γονότυπος για τονECE-1b C-338A πολυμορφισμό σχετίζεται με σημαντικά μειωμένα επίπεδα EF% συγκρινόμενος μετους φορείς για το C αλλήλιο στην ομάδα της καρδιακής ανεπάρκειας (ΑΑ: 22.00±2.55%, AC+CC:28.51±0.466%, p<0.05).Η επίδραση του 5665TT γονοτύπου φαίνεται να συνδέεται με σημαντικά υψηλότερα επίπεδαενδοθηλινης-1 στο πλάσμα ενω ο ΑΑ -338 γονότυπος, φαίνεται να σχετίζεται με σημαντικά χαμηλότερο EF% στην ομάδα της καρδιακής ανεπάρκειας. Τα παραπάνω αποτελέσματα υποδεικνύουν ότι οι δυοπολυμορφισμοί φαίνεται να έχουν σημαντική επίδραση στη παθοφυσιολογία της καρδιακήςανεπάρκειας.
Φαινομενολογία και κοσμολογία των υπερσυμμετρικών θεωριών
Authors: Καραγιαννάκης Νικόλαος
Published: September 2021

Στην παρούσα διατριβή παρουσιάζεται η κατασκευή ενός υπερσυμμετρικού μοντέλου βασισμένου στην ομάδα Pati-Salam. Αποτελεί επέκταση του Περιορισμένου Ελάχιστου Υπερσυμμετρικού Καθιερωμένου Προτύπου με οιονεί ενοποίηση των ζεύξεων Yukawa. Περιγράφονται τα δομικά χαρακτηριστικά του μοντέλου και δίνεται όλος ο απαραίτητος φορμαλισμός για τη φαινομενολογική και κοσμολογική του μελέτη. Παρουσιάζεται η μελέτη του παραμετρικού χώρου, ο περιορισμός του από τα πειραματικά δεδομένα και καταδεικνύεται η προβλεπτική του ικανότητα. Συγκεκριμένα, προκύπτει ότι για μεγάλες τιμές του tanβ, ικανοποιούνται όλοι οι σημαντικοί περιορισμοί: οι διασπάσεις του μεσονίου Β, η μάζα του μποζονίου Higgs, η εναπομένουσα πυκνότητα του LSP, που στη συγκεκριμένη περίπτωση είναι νετραλίνο το οποίο αποτελείται από bino ή higgsino και η άμεση ανίχνευση του LSP με SI και SD σκεδάσεις. Υπάρχει παραβίαση της πλήρους ενοποίησης των ζεύξεων Yukawa, όμως οι λόγοι των ζεύξεων είναι της τάξεως της μονάδας. Το φάσμα μαζών των υπερσυμετρικών σωματιδίων ξεπερνάει το 1 TeV.
Η πρόβλεψη σεισμών ως αντικείμενο επιστημονικής διαμάχης
Authors: Κατσαλούλης Ηρακλής
Published: September 2021

Το 1981, οι Έλληνες επιστήμονες, Καίσαρας Αλεξόπουλος, Παναγιώτης Βαρώτσος και Κωνσταντίνος Νομικός πρότειναν μια μέθοδο πρόβλεψης σεισμών, την οποία ονόμασαν μέθοδο ΒΑΝ. Πολύ σύντομα μετά τη δημοσιοποίηση της μεθόδου ξέσπασε σφοδρή διαμάχη γύρω από την εγκυρότητά της. Σκοπός της παρούσας διατριβής είναι η ανασυγκρότηση αυτής της διαμάχης με τα μεθοδολογικά εργαλεία που παρέχουν οι Σπουδές Επιστήμης και Τεχνολογίας. Για να κατανοήσουμε τη συγκεκριμένη διαμάχη στηρίχθηκαμε στη διεθνή βιβλιογραφία της Ιστορίας της Επιστήμης, της Φιλοσοφίας της Επιστήμης, και της Κοινωνιολογίας της Επιστήμης που σχετίζεται με τις επιστημονικές διαμάχες και την πειραματική διαδικασία. Κάποια από τα ερωτήματα που μας απασχόλησαν είναι τα εξής: με ποιες διαδικασίες ελέγχεται η εγκυρότητα της πειραματικής διαδικασίας και των αποτελεσμάτων που αυτή παράγει; Πώς ορίζεται η επιτυχημένη πρόβλεψη και μέσα από ποιες διαδικασίες διαμορφώνεται αυτός ο ορισμός; Ποιοι παράγοντες επηρεάζουν τις επιλογές των επιστημόνων στις αποφάσεις που λαμβάνουν; Καθώς πολλά επεισόδια της συγκεκριμένης διαμάχης εκτυλίχθηκαν στη δημόσια σφαίρα,για την πληρέστερη κατανόησή της ανατρέξαμε σε εφημερίδες και άλλα μέσα ενημέρωσης, και μελετήσαμε την αλληλεπίδραση των επιστημόνων με το ευρύ κοινό και τους κρατικούς φορείς. Στα σχετικά κεφάλαια της διατριβής αναδεικνύονται οι τρόποι με τους οποίους η επιστημονική γνώση μεταδόθηκε από τους επιστήμονες σε πρόσωπα και φορείς που βρίσκονταν εκτός της επιστημονικής κοινότητας, τι επιδίωκαν οι επιστήμονες μέσω αυτής της μετάδοσης, και πώς εκλάμβαναν την εκλαϊκευμένη επιστημονική γνώση οι αποδέκτες της.
Προσδιορισμός και βιολογική δράση ενεργών λιπαρών οξέων σε τρόφιμα (με έμφαση στα γαλακτοκομικά προϊόντα) καθώς και η σημασία και ο ρόλος τους στην υγεία του ανθρώπου
Authors: Σεραφειμίδου Αμαλία
Published: September 2021

Σκοπός της διατριβής ήταν η μελέτη του Συζυγούς Λινελαϊκού Οξέος (Conjugated Linoleic Acid - CLA) αλλά και όλων των υπόλοιπων λιπαρών οξέων σε ελληνικά παραδοσιακά γιούρτια καθώς και στο δημοφιλές ελληνικό τυρί Φέτα κατά τα διάφορα στάδια της παρασκευής αυτού. Το CLA είναι ένα μίγμα γεωμετρικών ισομερών και ισομερών θέσεως του Λινελαϊκού Οξέος (Linoleic Acid-LA) με συζυγείς διπλούς δεσμούς, το οποίο τις τελευταίες δεκαετίες μελετήθηκε από πολλούς ερευνητές λόγω των ευεργετικών επιδράσεων για την υγεία που φαίνεται να εμφανίζει. Αυτές αφορούν κυρίως την αναστολή της καρκινογένεσης και της δημιουργίας όγκων, τη μείωση του σωματικού λίπους και τη βελτίωση του μεταβολισμού της χοληστερόλης του πλάσματος και των τριακυλογλυκερολών. Αρχικά, προσδιορίστηκαν τα λιπαρά οξέα, το CLA και τα χημικά χαρακτηριστικά διαφόρων παραδοσιακών γιαουρτιών που παράγονται από διαφορετικό είδος γάλακτος, προερχόμενο από διάφορες γεωγραφικές περιοχές της Ελλάδας, και διατίθενται στην ελληνική αγορά. Στη συνέχεια, παρασκευάστηκαν στο εργαστήριο παραδοσιακά γιαούρτια από αγελαδινό και πρόβειο γάλα προκειμένου να διερευνηθεί αν η διάρκεια συντήρησης υπό ψύξη (5 οC / 14 ημέρες) επηρεάζει τη χημική τους σύσταση, τη σύνθεση των λιπαρών οξέων, και ιδίως τη συγκέντρωση του CLA. Σε μία τρίτη φάση, μελετήθηκε το πιο δημοφιλές ελληνικό τυρί (η Φέτα) κατά τη διάρκεια των πρώτων σταδίων της παραγωγής, της ωρίμανσης και της παλαίωσης, προκειμένου να προσδιοριστεί το πώς οι διάφορες αυτές φάσεις επηρεάζουν τη συγκέντρωση των λιπαρών οξέων και κυρίως το περιεχόμενο CLA. Τέλος, σε μια προσπάθεια να μειωθεί ο απαιτούμενος χρόνος προσδιορισμού των λιπαρών οξέων σε γαλακτοκομικά προϊόντα, εφαρμόστηκε μια απευθείας μέθοδος για τον προσδιορισμό των λιπαρών οξέων, η οποία δεν απαιτεί προηγούμενη εκχύλιση του λίπους, και συγκρίθηκε με μια συμβατική μέθοδο η οποία περιελάμβανε εκχύλιση του λίπους και στη συνέχεια μετεστεροποίησή του σε διάφορα γαλακτοκομικά προϊόντα.
Intense broadband THz fields from laser-plasma interactions
Authors: Κουλουκλίδης Αναστάσιος
Published: September 2021

Κατά την τελευταία δεκαετία, χάρη στην τεράστια τεχνολογική ανάπτυξη στην φωτονική επιστήμη και την επιστήμη υλικών, η περιοχή συχνοτήτων τέραχερτζ (THz) του ηλεκτρομαγνητικού φάσματος γίνεται πλέον προσβάσιμη, ανοίγοντας νέους ορίζοντες σε διάφορα ερευνητικά πεδία, συμπεριλαμβανομένης της χημείας, της βιολογίας, της ιατρικής και της επιστήμης των υλικών. Η ακτινοβολία THz βρίσκεται στην περιοχή συχνοτήτων από 0.1 έως 30 ΤΗz. Οι συχνότητες αυτές αντιστοιχούν σε μήκη κύματος από 3 mm έως 10 μm, σε ενέργειες φωτονίων από 0.4 meV έως 120 meV και σε αντίστοιχη ακτινοβολία μελανού σώματος έχουν θερμοκρασίες από 4 Κ έως 1200 Κ. Η εργασία αυτή επικεντρώνεται στην παραγωγή ισχυρών, ευρυζωνικών παλμών ΤΗz μέσω διχρωματικής νηματοποίησης στον αέρα. Η πηγή αυτή βασίζεται στη χρήση ενισχυμένων παλμών λέιζερ όπου η εκπομπή ακτινοβολίας THz προέρχεται από το εγκάρσιο ρεύμα πλάσματος το οποίο σχηματίζεται από ένα ασύμμετρο διχρωματικό νήμα. Προτείνουμε ένα ολοκληρωμένο φυσικό μοντέλο που εξηγεί τον κωνικό χαρακτήρα της δέσμης THz που παράγεται από μια τέτοιου είδους πηγή, ενώ παράλληλα ερευνούμε πειραματικά την εγκυρότητά του ρυθμίζοντας κατάλληλα και με προκαθορισμένο τρόπο τις ιδιότητες της πηγής. Για τον πλήρη χαρακτηρισμό της πηγής μας, παρουσιάζουμε μια μέθοδο για την ανασύσταση ενός ευρέος φάσματος παλμού ΤΗz ο οποίος έχει έντονα αλλοιωθεί κατά την διάδοση του σε μέσα με έντονη απορρόφηση και φασματική διασπορά. Η προσέγγισή μας περιλαμβάνει μια πειραματική διαδικασία μαζί με έναν αλγόριθμο που μας δίνει πρόσβαση στην αλλοιωμένη κατά την διάδοση του παλμού πληροφορία.Πέρα από τον χαρακτηρισμό της πηγής, προτείνουμε καινοτόμους τρόπους ενίσχυσης της παραγωγής ακτινοβολίας THz. Αυτοί περιλαμβάνουν αρχικά, την χρήση δεσμών λέιζερ με ικανότητα αυτοεστίασης για την παραγωγή ισχυρών παλμών THz σε προκαθορισμένες και απομακρυσμένες θέσεις, αφού πρώτα επαληθεύσαμε πειραματικά και θεωρητικά την απαραίτητη γένεση δεύτερης αρμονικής από τέτοιου είδους δέσμες. Τα αποτελέσματά μας δείχνουν πως μια τέτοια πηγή παράγει παλμούς THz 5.3 φορές πιο ισχυρούς σε σχέση με μια αντίστοιχη πηγή που χρησιμοποιεί Γκαουσιανή δέσμη λέιζερ. Στη συνέχεια, μελετήσαμε για πρώτη φορά την γένεση ακτινοβολίας THz μέσω διχρωματικής νηματοποίησης σε διαφανή στερεά. Τέλος, εξετάσαμε την επίπτωση που έχει ο ρυθμός επαναληψιμότητας του λέιζερ σε μια πηγή THz διχρωματικής νηματοποίησης στον αέρα και παρουσιάζουμε ενίσχυση της παραγόμενης ακτινοβολίας κατά 70% σε υψηλότερους ρυθμούς επαναληψιμότητας.
Δείκτες παρακολούθησης και πρόγνωσης στην ιδιοπαθή πνευμονική ίνωση
Authors: Τριανταφυλλίδου Χριστίνα
Published: September 2021

Background: In Idiopathic Pulmonary Fibrosis (IPF) irreversibly progressive fibrosingparenchymal damage, leads to defects in mechanics and gas exchange, manifesting withdisabling exertional dyspnea. Previous studies have shown a relationship betweenfibroblast foci (FF) profusion and disease severity and survival. We hypothesized arelationship between Medical Research Council (MRC) dyspnea scale with FF, and arelationship between FF and functional parameters and survival.Methods: We retrospectively reviewed 24 histologically documented IPF patients.Profusion of FF was semiquantitatively evaluated by two scores, Brompton andMichigan. Survival analysis was performed by fitting Cox regression models toexamine the relationship of the two scores with survival and the non-parametricSpearman correlation coefficient was calculated to describe the relationships of FFscores with dyspnea scores and functional parameters.Results: No statistically significant correlation between FF scores and the MRC scoreswas observed (p = 0.96 and p = 0.508 respectively). No significant correlation betweenFF scores and survival (p = 0.438 and p = 0.861 respectively) or any functionalparameter was observed.Conclusions: The lack of relationship between the MRC dyspnea scale and the FFmight relate to the fact that dyspnea in IPF better reflects the overall of lung damageand its related consequences on mechanics and gas exchange whereas FF, one of itshistological hallmarks, may not reflect its entire histology derangement also constrainedby the geographically limited sampled tissue. This might be also valid for the observedlack of association between FF and survival or functional parameters.
Η συμβολή του Θεάτρου του Καταπιεσμένου και άλλων δραματικών τεχνικών στην ανάπτυξη της διαπολιτισμικής ικανότητας των εκπαιδευτικών
Authors: Ζώνιου Χριστίνα
Published: September 2021

Η παρούσα διδακτορική διατριβή συνδυάζει τα επιστημονικά πεδία των παραστατικών σπουδών και της παιδαγωγικής επιστήμης. Το αντικείμενο της διατριβής προέκυψε από τη διαπίστωση πολλών ερευνών ότι τόσο η αρχική όσο και η συνεχιζόμενη επαγγελματική κατάρτιση των εκπαιδευτικών όλων των βαθμίδων σχετικά με τη διαπολιτισμική προσέγγιση έχει κατά το μεγαλύτερο μέρος της τοποθετηθεί σε λάθος πλαίσιο, καθώς δίνει έμφαση στην αμιγώς θεωρητική κατάρτιση και στηρίζεται στην παραδοσιακή μετωπική δασκαλοκεντρική διδασκαλία. Αντιθέτως, σύμφωνα με την προσέγγισή μας, η εκπαίδευση των εκπαιδευτικών για τη διαπολιτισμική διαχείριση της ετερότητας έχει ως πρωταρχικό στόχο να θέτει ο εκπαιδευτικός υπό συζήτηση τον εαυτό του, τις ταυτότητές του, τη συμπεριφορά του και τις σχέσεις του, ώστε να μην λειτουργεί μόνο ως υποδοχέας και μεταφορέας θεωριών για το διαπολιτισμικό σχολείο. Με την παρούσα έρευνα, θεωρώντας ως δεδομένο ότι η διαπολιτισμικότητα αποτελεί επιτακτικό ζητούμενο για το ελληνικό σχολείο, σκοπός ήταν να συμβάλουμε στην πλαισίωση της θεωρίας για τη διαπολιτισμική εκπαίδευση από συγκεκριμένες δράσεις ενίσχυσης των εκπαιδευτικών που προέρχονται από το πεδίο του θεάτρου και να ανταποκριθούμε, έτσι, στην αυξανόμενη ζήτηση για επιμόρφωση με νέα εργαλεία, νέους τρόπους και μεθόδους, συμβατά με τις αρχές της διαπολιτισμικότητας και με την προσωποκεντρική και στοχαστικο-κριτική προσέγγιση στην εκπαίδευση ενηλίκων. Στο πλαίσιο μιας έρευνας δράσης, υλοποιήθηκε ένα πρωτότυπο εντατικό πρόγραμμα ολιστικής επιμόρφωσης εκπαιδευτικών για την ενίσχυση της διαπολιτισμικής ικανότητας με όχημα τη θεατρικότητα. Στο πρόγραμμα επιμόρφωσης συστηματοποιήθηκε η χρήση θεατρικών και βιωματικών τεχνικών από το εφαρμοσμένο / κοινωνικό θέατρο, τις παραστατικές τέχνες στην εκπαίδευση και τη βιωματική διαπολιτισμική εκπαίδευση, με βασική μέθοδο το Θέατρο του Καταπιεσμένου. Μεθοδολογικά η έρευνα υπάγεται στο ποιοτικό ερευνητικό παράδειγμα. Η παραγωγή, η συλλογή και η ανάλυση των δεδομένων βασίστηκε στην παραστατική εθνογραφία και την έρευνα με βάση τις παραστατικές τέχνες καθώς και στη θεμελιωμένη θεωρία. Τα συμπεράσματα της έρευνας δράσης ήταν ότι κατά τη διάρκειά της προέκυψε μετασχηματισμός των συμμετεχόντων ως προς τη διαπολιτισμική κοσμοθεώρηση, τη διαπολιτισμική επιδεξιότητα και τη διαπολιτισμική εκπαιδευτική επιστημολογία.
Νεφρική λειτουργία μετά καρδιακή ανακοπή σε χοίρειο μοντέλο καρδιοαναπνευστικής αναζωογόνησης
Authors: Πανταζὀπουλος Χαράλαμπος
Published: September 2021

Σκοπός: Μελέτη της επίδρασης της οκτάλεπτης καρδιακής ανακοπής (ΚΑ) και της χορήγησης ερυθροποιητίνης στη νεφρική λειτουργία μετά από καρδιοαναπνευστική αναζωογόνηση (ΚΑΑ). Μέθοδος: Εικοσιτέσσερα (24) χοιρίδια ράτσας Landrace/Large–White, γένους θηλυκού, ηλικίας 10–15 εβδομάδων, μέσου βάρους 19±2 kg, κατανεμήθηκαν τυχαία σε 2 ομάδες των 12 υποκειμένων. Μετά το τέλος μιας οκτάλεπτης περιόδου κοιλιακής μαρμαρυγής, η ομάδα ελέγχου (Ομάδα C) έλαβε φυσιολογικό ορό ως placebo, ενώ η ομάδα ερυθροποιητίνης (Ομάδα Ε) έλαβε ερυθροποιητίνη 5000 U/kg. Τα ζώα αναζωογονήθηκαν σύμφωνα με τις κατευθυντήριες οδηγίες του Ευρωπαϊκού Συμβουλίου Αναζωογόνησης (ERC Guidelines 2010). Αποτελέσματα: Πέντε ζώα (41,67%) από την Ομάδα C και 11 ζώα (91,67%) από την Ομάδα Ε ανέκτησαν αυτόματη κυκλοφορία (p =0.027). Οκτώ ζώα (66,67%, 5 επιβιώσαντα και 3 θανόντα) της Ομάδας C υπέστησαν σοβαρή νεφρική βλάβη ή οξεία νεφρική βλάβη (ΟΝΒ) σε σύγκριση με τα ζώα της Ομάδας Ε, από την οποία κανένα χοιρίδιο δεν εμφάνισε στοιχεία σοβαρής νεφρικής βλάβης ή ΟΝΒ (p=0.001). Υπήρξε στατιστικά σημαντική διαφορά σε όλους τους βιοχημικούς δείκτες ανάμεσα στις δύο ομάδες, καθώς και θετική συσχέτιση της κρεατινίνης με τους NGAL, L–FABP και IL–18 (αθροιζόμενες μέσες τιμές p=0.049, 0.01 και 0.004, αντίστοιχα). Συμπεράσματα: Η οκτάλεπτη ΚΑ προκαλεί ΟΝΒ και η χορήγηση ερυθροποιητίνης προστατεύει τα χοιρίδια από ΟΝΒ μετά από ΚΑΑ.
Διαδίκτυο και λογοτεχνία
Authors: Γαμβρού Ειρήνη
Published: September 2021

Η εργασία ερευνά τον τρόπο που η ανάγνωση και η γραφή επαναπροσδιορίζονται στο διαδικτυακό χώρο. Η έννοια της ψηφιακής κοινότητας και οι ιδιαιτερότητές της, αν αυτή συγκριθεί με τις εκτός σύνδεσης κοινότητες, αναζητήθηκαν σε διαδικτυακές κοινότητες που έχουν ως κύρια ενασχόληση την ανάγνωση λογοτεχνικών κειμένων. Με την αξιοποίηση της μεθόδου της πολυχωροθετημένης διαδικτυακής εθνογραφικής παρατήρησης συλλέχθηκε το πρωτογενές υλικό της έρευνας από δύο σημεία του παγκόσμιου ιστού στα οποία ασκείται η πρακτική της ανάγνωσης και της γραφής. Το πρώτο σημείο είναι η διαδικτυακή κοινότητα «Λέσχη του Βιβλίου» και το δεύτερο είναι ψηφιακή τάξη, η οποία δημιουργήθηκε στον παγκόσμιο ιστό και λειτούργησε σε δημόσιο Γυμνάσιο της Θεσσαλονίκης. Οι δραστηριότητες της ανάγνωσης και της γραφής όπως αναπτύσσονται στη «Λέσχη του Βιβλίου» καταλαμβάνουν μεγάλο μέρος του δεύτερου μέρους. Καίρια σημεία της παρατήρησης αυτής αποτελούν η συν-ανάγνωση και η συν-γραφή στο διαδικτυακό χώρο, δραστηριότητες οι οποίες θεωρείται ότι είναι ενδεικτικές του τρόπου με τον οποίο ανασυστήνονται αυτές στο διαδικτυακό χώρο. Στο τρίτο μέρος παρατηρούνται οι δραστηριότητες της ανάγνωσης και της γραφής στην ψηφιακή τάξη. Για την ψηφιακή τάξη αξιοποιούνται οι μέθοδοι των συνεντεύξεων και των ερωτηματολογίων. Θα μπορούσαμε να ισχυριστούμε ότι οι γραμματισμοί του σχολικού περιβάλλοντος επαναπροσδιορίζονται και προκύπτει ότι φυσικοί μηχανισμοί νοηματοδοσίας με τη χρήση των ψηφιακών πρακτικών, ελεύθεροι από προκαθορισμένα ερμηνευτικά σχήματα, ακονίζουν αποτελεσματικότερα την κριτική δυνατότητα των μαθητών.
Καινοτομία και επιχειρηματικότητα που βασίζεται στη γνώση στους κλάδους υψηλών τεχνολογιών
Authors: Κανέλλος Νικόλαος
Published: September 2021

Στην παρούσα διδακτορική διατριβή μελετάμε το φαινόμενο τηςεπιχειρηματικότητας που βασίζεται στη γνώση σε νέες επιχειρήσεις πουδραστηριοποιούνται σε επιλεγμένους κλάδους υψηλής τεχνολογίας στον ελληνικόχώρο. Μέσα από την εκπόνηση μιας ευρείας έρευνας πεδίου σε επιχειρήσεις αυτώντων κλάδων και αναλύοντας εις βάθος συγκεκριμένες μελέτες περίπτωσης μειδαίτερο ενδιαφέρον, διερευνώνται: α) οι διαφορετικές τυπολογίες επιχειρήσεων πουανιχνεύονται σε αυτόν τον πληθυσμό με βάση συγκεκριμένα κριτήρια επιδόσεων καιχαρακτηριστικών, β) οι παράγοντες που διαμορφώνουν την επιχειρηματικότηταγνώσης σε κλάδους υψηλής τεχνολογίας στον ελληνικό χώρο, και γ) οι παράγοντεςπου επηρεάζουν την οικονομική επίδοση των επιχειρήσεων.Η διατριβή αποτελείται από τρία βασικά μέρη. Στο πρώτο μέροςπαρουσιάζεται η επισκόπηση της ελληνικής και διεθνούς βιβλιογραφίας πουσχετίζεται με την καινοτομία, την επιχειρηματικότητα και, ειδικότερα, τηνεπιχειρηματικότητα που στηρίζεται στη γνώση. Το δεύτερο μέρος περιλαμβάνει τημεθοδολογική προσέγγιση που ακολουθήθηκε για τον προσδιορισμό των χαρακτηριστικών της επιχειρηματικότητας γνώσης. Το τελευταίο μέρος της διατριβήςπου συνιστά και το βασικό εμπειρικό μέρος επικεντρώνεται στην έκθεση τωναποτελεσμάτων της έρευνας πεδίου και των μελετών περίπτωσης και γίνεται ησύνοψη των τελικών συμπερασμάτων.Αναλυτικότερα, στο κεφάλαιο 2 συζητάμε την έννοια και το περιεχόμενο τηςκαινοτομίας, τον τρόπο μέτρησής της και τη σύνδεσή της με τους κλάδους υψηλήςτεχνολογίας. Επιπλέον αυτό το κεφάλαιο αξιολογεί τις θεωρητικές προσεγγίσεις γύρωαπό τις έννοιες της επιχειρηματικότητας και του επιχειρηματία, και κλείνει με τησχέση που υπάρχει ανάμεσα στην επιχειρηματικότητα και την καινοτομία. Στοκεφάλαιο 3 ασχολούμαστε με τις εννοιολογικές προσεγγίσεις γύρω από την έννοιατης επιχειρηματικότητας που βασίζεται στη γνώση και παρουσιάζονται όλα τασχετικά αποτελέσματα της βιβλιογραφικής επισκόπησης. Στο κεφάλαιο 4περιγράφεται η μεθοδολογία για τον έλεγχο των ερευνητικών ερωτημάτων, πουβασίζεται σε ποιοτικές και ποσοτικές μεθόδους. Στο κεφάλαιο 5 περιλαμβάνονταιόλα τα αποτελέσματα της έρευνας πεδίου, όπως προέκυψαν από τη στατιστική ανάλυση, καθώς και των μελετών περίπτωσης. Τέλος, στο κεφάλαιο 6 γίνεται ανασκόπηση της ερευνητικής προσπάθειας με στόχο τη διεξαγωγή συμπερασμάτων που μπορούν να χρησιμοποιηθούν τόσο σε επίπεδο χάραξης τεχνολογικής πολιτικής,όσο και σε επίπεδο στρατηγικής της επιχείρησης. Ακόμη αξιολογείται η συνεισφοράτης διατριβής σε θεωρητικό και εμπειρικό επίπεδο, και γίνονται προτάσεις για τησυνέχιση της ερευνητικής προσπάθειας στο μέλλον.
Ανίχνευση όψιμου κατάγματος ενδοστεφανιαίας πρόθεσης σε ασυμπτωματικούς ασθενείς μετά την εμφύτευση επικαλυμμένων με sirolimus ενδοστεφανιαίων προθέσεων και μη επικαλυμμένων ενδοστεφανιαίων προθέσεων με ψηφιακή ακτινοσκόπηση
Authors: Σεφνέ Κορίνα
Published: September 2021

Η διάγωση του κατάγματος ενδοστεφανιαίας πρόθεσης (SF) όψιμα μετά την εμφύτευση του stent χρησιμοποιόντας την σινεφλουοροσκόπηση με ψηφιακό ανιχνευτή επίπεδης οθόνης (FPDD cinefluroscopy), είναι εφικτή και ενέχει έκθεση σε χαμηλή δόση ακτινοβολίας. Η επίπτωση του SF, είναι χαμηλή σε ασυμπτωματικούς ασθενείς και περιορίζεται συνήθως αποκλειστικά στα SES συγκριτικά με τα BMS. Η εφαρμογή ενός προγράμματος τακτικής παρακολούθησης με FPDD cinefluoroscopy μπορεί να ενδείκνυται, ειδικά στους ασθενείς με μεγάλου μήκους SES ή με δυσμενή αγγειογραφικά χαρακτηριστικά. Οι ασθενείς με διαγνωσμένο SF πιθανότατα θα οφεληθούν από τη διενέργεια μιάς στεφανιογραφίας επειδή τα ποσοστά επαναστένωσης με άναγκη επαναιμάτωσης σε αυτή την υποομάδα είναι υψηλά, όμως και αυτή η παρατήρηση χρειάζεται επιπλέον μελέτη.
Μελέτη της φθοράς και προστασία αρχαίου γυαλιού
Authors: Μωραΐτου Γεωργιάννα
Published: September 2021

Στην παρούσα διδακτορικη διατριβή μελετώνται τα υαλοθετήματα των Κεγχρεών και η διάβρωσή τους σε τρία διαδοχικά περιβάλλοντα: το ενάλιο, κατά τη διάρκεια των πρώτων επεμβάσεων συντήρησης και στο περιβάλλον του μουσείου. Χρησιμοποιήθηκαν οι ακόλουθες τεχνικές ανάλυσης: ROM, XRD, FT-IR, SEM-EDAX, TEM-EDAX, EPR, NRA, RBS, DSC, TGA, XRF, LIBS, X-Ray, multispectral imaging. Τα αποτελέσματα της μελέτης επιτρέπουν καλύτερη γνώση της αρχαίας τεχνολογίας του γυαλιού, την ανάπτυξη μη καταστροφικής μεθοδολογίας εξέτασης και την ανάπτυξη πρωτοκόλλου προληπτικής και επεμβατικής συντήρησης